CELEX: 32022D0886
Language: ro
Date: 2022-05-16 00:00:00
Title: Decizia (UE) 2022/886 a Consiliului din 16 mai 2022 privind semnarea în numele Uniunii și aplicarea cu titlu provizoriu a Acordului dintre Uniunea Europeană, pe de o parte, și Guvernul Insulelor Feroe, pe de altă parte, privind participarea Insulelor Feroe la programele Uniunii

7.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 154/1
               
            
         DECIZIA (UE) 2022/886 A CONSILIULUI
         din 16 mai 2022
         privind semnarea în numele Uniunii și aplicarea cu titlu provizoriu a Acordului dintre Uniunea Europeană, pe de o parte, și Guvernul Insulelor Feroe, pe de altă parte, privind participarea Insulelor Feroe la programele Uniunii
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolele 186 și 212, coroborate cu articolul 218 alineatul (5),
         având în vedere propunerea Comisiei Europene,
         întrucât:
         
                     (1)
                  
                  
                     Prin scrisoarea din 14 mai 2020, Insulele Feroe și-au exprimat interesul formal de a se asocia la programul-cadru pentru cercetare și inovare Orizont Europa, (denumit în continuare „programul Orizont Europa”) (2021-2027), care a fost instituit prin Regulamentul (UE) 2021/695 al Parlamentului European și al Consiliului (1).
                  
               
                     (2)
                  
                  
                     La 13 iulie 2021, Consiliul a autorizat începerea negocierilor, în numele Uniunii, în vederea încheierii unui acord între Uniune și Insulele Feroe, privind principiile generale care reglementează participarea Insulelor Feroe la programele Uniunii și asocierea Insulelor Feroe la programul Orizont Europa.
                  
               
                     (3)
                  
                  
                     Negocierile s-au încheiat și, la 8 octombrie 2021, a fost parafat Acordul dintre Uniunea Europeană, pe de o parte, și Guvernul Insulelor Feroe, pe de altă parte, privind participarea Insulelor Feroe la programele Uniunii (denumit în continuare „acordul”).
                  
               
                     (4)
                  
                  
                     Acordul are ca obiective stabilirea unui cadru durabil de cooperare între Uniune și Insulele Feroe și a clauzelor și condițiilor pentru participarea Insulelor Feroe la programele Uniunii deschise acestora spre participare în conformitate cu actele de bază de instituire a programelor Uniunii astfel cum sunt determinate în acord. În temeiul acordului, Uniunea va derula acțiuni de cooperare cu Insulele Feroe în temeiul articolului 212 din Tratatul privind funcționarea Uniunii Europene. În temeiul articolului 3 din acord, clauzele și condițiile specifice pentru participarea Insulelor Feroe la oricare program sau activitate a Uniunii sunt condiționate de adoptarea unor protocoale.
                  
               
                     (5)
                  
                  
                     În concordanță cu autorizația Consiliului, Protocolul privind asocierea Insulelor Feroe la programul-cadru pentru cercetare și inovare Orizont Europa (2021-2027) a fost negociat în paralel cu acordul și, în temeiul articolului 15 alineatul (9) din acord, face parte integrantă din acesta.
                  
               
                     (6)
                  
                  
                     Insulele Feroe îndeplinesc criteriile prevăzute la articolul 16 alineatul (1) litera (d) din Regulamentul (UE) 2021/695.
                  
               
                     (7)
                  
                  
                     Acordul respectă articolul 16 alineatul (2) din Regulamentul (UE) 2021/695, care prevede că asocierea țărilor terțe la programul Orizont Europa în temeiul articolului 16 alineatul (1) litera (d) din regulamentul menționat se realizează în conformitate cu condițiile prevăzute în acord care reglementează participarea țării terțe sau a teritoriului terț la orice program al Uniunii, cu condiția ca acordul să asigure un echilibru adecvat în ceea ce privește contribuțiile și beneficiile țării terțe care participă la programele Uniunii; să stabilească condițiile de participare la programele Uniunii, inclusiv calcularea contribuțiilor financiare la programele individuale și a costurilor administrative; să nu confere țării terțe competențe decizionale în ceea ce privește programul Uniunii; și să garanteze drepturile Uniunii de a asigura buna gestiune financiară și de a proteja interesele financiare ale Uniunii.
                  
               
                     (8)
                  
                  
                     Acordul ar trebui să fie semnat în numele Uniunii, sub rezerva încheierii sale la o dată ulterioară.
                  
               
                     (9)
                  
                  
                     Pentru a asigura cooperarea neîntreruptă între Uniune și Insulele Feroe în domeniul cercetării, dezvoltării tehnologice și inovării și pentru a permite participarea Insulelor Feroe la programul Orizont Europa încă de la începutul programului, acordul ar trebui să se aplice cu efect retroactiv de la 1 ianuarie 2021 și cu titlu provizoriu, până la finalizarea procedurilor necesare pentru intrarea sa în vigoare,
                  
               ADOPTĂ PREZENTA DECIZIE:
         
            Articolul 1
            Prin prezenta decizie se autorizează semnarea, în numele Uniunii, a Acordului dintre Uniunea Europeană, pe de o parte, și Guvernul Insulelor Feroe, pe de altă parte, privind participarea Insulelor Feroe la programele Uniunii (denumit în continuare „acordul”), sub rezerva încheierii acordului respectiv (2).
         
         
            Articolul 2
            Președintele Consiliului desemnează persoana sau persoanele împuternicite să semneze acordul în numele Uniunii.
         
         
            Articolul 3
            
               (1)   În conformitate cu articolul 15 alineatul (2) din acord, acordul se aplică cu titlu provizoriu, până la finalizarea procedurilor necesare pentru intrarea sa în vigoare.
            
            
               (2)   Acordul se aplică de la 1 ianuarie 2021, în conformitate cu articolul 15 alineatul (1) din acord.
            
         
         
            Articolul 4
            Președintele Consiliului efectuează, în numele Uniunii, notificarea prevăzută la articolul 15 alineatul (2) din acord.
         
         
            Articolul 5
            Prezenta decizie intră în vigoare la data adoptării.
         
         
            Adoptată la Bruxelles, 16 mai 2022.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  Regulamentul (UE) 2021/695 al Parlamentului European și al Consiliului din 28 aprilie 2021 de instituire a programului-cadru pentru cercetare și inovare Orizont Europa, de stabilire a normelor sale de participare și de diseminare și de abrogare a Regulamentelor (UE) nr. 1290/2013 și (UE) nr. 1291/2013 (JO L 170, 12.5.2021, p. 1).
         
            (2)  A se vedea pagina 4 din prezentul Jurnal Oficial.